Mopalamente o akgola baithaopi  
Mopalamente wa Kanye Borwa, Rre Abram Kesupile o akgoletse baithaopi ba sepodisi go ba ba thusitse gore borukutlhi bo wele kwa tlase. O buile jalo kwa phuthegong ya kgotla kwa Tsopye bosheng. Mopalamente o tlhaloseditse batsena phuthego gore ka 2011 matlo a a neng a thubiwa ga bo ga utswiwa mo go one a ne a le 90, ka 2012 a golela kwa go 104 mme ka 2013 ya nna 65. Dipalo tsa mabenkele a a thubilweng tsone di eme jaana; 2011 e ne e le 56, 2012 tsa golela kwa go 95 fa ka 2013 tsa fokotsega go nna 44. O tlhalositse gore dipalo tse, di supa kwelo-tlase thata mo borukutlhing, e bile go supa fa tsa monongwaga di tlaa wela tlase le go feta. Rre Kesupile o tladitse gape ka gore ba ba neng ba leka go thukhutha batho bone, dipalo tsa teng di eme jaana; ka 2011, go ikuetse batho ba le 17 fela, 2012 ba nna 19 fa ka 2013 gone dipalo di wetse tlase mme go ikuetse ba le 8 fela. Rre Kesupile a re, “Ke akgola baithaopi ba sepodise go menagane ka se se supa gore seabe sa bone se supa pharologanyo.” Mo go tse dingwe, o tlhalositse fa batho ba dikgwebo tse di mo ditseleng ba tlhaselwa ke magodu ka ditlhobolo. O boletse fa tona wa itshireletso le thokgamo Rre Ramadeluka Seretse a rile o tlaa oketsa didirisiwa tsa mapodise. Rre Kesupile o tlhalositse gape gore Rre Seretse a re, mong wa kgwebo le ene o tshwanetse go nna le thulaganyo ya go iphemela. O tsweletse a re, beng ba dikgwebo ba ka tlhola ba sepodise go ba fa maele a go iphemela fa ba tlhasetswe. BOKHUTLO